Որոշումը կայացրել են երեք ընկերներով, երեքն էլ Մ.Մելքոնյանի անվան վարժարանի սաներ են։ Մանուկ Գալստյանն ու Հայկ Ասատրյանն էլ ապագայի իրենց տեսլականն ունեն։ Մի խոսքով` երեք ընկերներով պարտադիր զինվորական ծառայությունը զուգակցում են ապագայի հետ, ինչը խոստումնալից է նրանց կյանքի հաջորդ փուլի համար։ Վաղը տուն ու ընտանիք են պահելու, ինչո՞ւ առաջին քայլը չանել հենց ծառայության ընթացքում։ Առաջինը Մանուկը կնքեց պայմանագիրը, և ընկերներն էլ ետ չմնացին: Չեն փոշմանել, գտնում են, որ ճիշտ ընտրություն են կատարել։ Կայացման, ինքնահաստատման լավագույն դպրոցն են ընտրել, ինչու՞ փոշմանեն։ Սկզբում ծնողները դեմ էին, հետո համակերպվեցին ու հաշտվեցին՝ զավակները մեծացել են և արդեն կարող են ինքնուրույն որոշումներ կայացնել։ Արդեն հասցրել են հիմնական արձակուրդ էլ գնալ ու վերադառնալ։ Ուսումնական փուլն ավարտել են: Ներկայումս երկու շաբաթ դիրքերում են, մեկ շաբաթ՝ տանը, մեկ շաբաթ էլ՝ զորամասի տեղակայման վայրում։ Նախքան ընտրություն կատարելը տղաները շատ էին լսել ծառայողական դժվարությունների մասին, դրանք հաղթահարելի են, միայն պատասխանատվությունն է շատ մեծ։ Միայն մեր ընտանիքների համար չեն այստեղ, կա հայրենիք, որը նրանց կարիքն ունի, կան զինակից ընկերներ։